Huiduieli pentru ministrul Transporturilor şi pentru şefii Companiei de Drumuri, în timpul unei vizite pe şantierul podului de la kilometrul 36 de pe Autostrada București-Pitești. Supăraţi că stau cu orele în coloane kilometrice, din cauză că reparaţiile decurg foarte lent, şoferii au claxonat îndelung şi le-au adresat vorbe grele oficialilor. Răzvan Cuc pare să fi receptat mesajul - a cerut ca lucrarea să fie gata în cel mult 30 de zile, cu două luni mai devreme decât termenul prevăzut în contract.

Răzvan Cuc, ministrul transporturilor: „Dumneavoastră vedeți ce trafic e aicea? La ora 3 o să fie blocat totul. Vă convine să ne claxoneze tot timpul șoferii, să ne claxoneze românii? (Claxonează unul) Ei, vedeți?”

Duminică, la ora 13:00, când ministrul Transporturilor a venit să vadă stadiul lucrărilor la podul de peste râul Argeș, niciun muncitor nu era pe şantier. Asta deşi traficul în zonă a fost restricționat pe o singură bandă de mers, iar coloana de mașini care aștepta să treacă peste pod se întindea pe câțiva kilometri.

Răzvan Cuc, ministrul transporturilor: „Deci, e din noiembrie semnat contractul, da? S-a început decopertarea în aprilie. Deci, nu se poate așa ceva. Deci, aveți 24 de ore, ca să vă spun foarte exact, ca să stabiliți soluții aicea și după aceea domnul Dinu vă mutați aici pe șantier. În 30 de zile vreau să văd lucrarea terminată!”

Dinu Daniel, director DRDP București: „Avem soluții, lucrăm, suntem în grafic. (Se aud claxoane: Să nu mai furați, bă!, Huoooo! ) De mâine, o să vedeți că se lucrează.

Reporter: Oamenilor care vă înjură ce le răspundeți?

- Trebuie să reparăm podul, asta le spunem, că tre' să reparăm podul.

- În cât timp veți repara podul?

- Cum a spus domnul ministru, în cel mai scurt timp, o să încercăm...

Reparația podului peste Argeș a fost atribuită de Direcția de Drumuri București firmei Luconsa BM SRL. Lucrarea a început pe 31 octombrie 2018 și trebuie finalizată pe 1 august 2019.